# Chen Chien-jen

| Chen Chien-jen |
| --- |
|  Chen vuonna 2020 |
| Kiinan tasavallan pääministeri |
|
31.1.2023 – 16.5.2024
 |
| Presidentti | Tsai Ing-wen |
| Edeltäjä | Su Tseng-chang |
| Seuraaja | *ilmoitetaan myöhemmin* |
| Kiinan tasavallan varapresidentti |
|
20.5.2016 – 20.5.2020
 |
| Presidentti | Tsai Ing-wen |
| Edeltäjä | Wu Den-yih |
| Seuraaja | William Lai |
| Taiwanin terveys- ja hyvinvointiministeri |
|
18.5.2003 – 1.2.2005
 |
| Pääministeri | Yu Shyi-kun |
| Edeltäjä | Twu Shiing-jer |
| Seuraaja | Hou Sheng-mao |
| Henkilötiedot |
| **Syntynyt** | 6. kesäkuuta 1951  Qishan, Taiwan |
| Kansalaisuus |  taiwanilainen |
| Ammatti | epidemiologi, professori, poliitikko |
| Puoliso | Lo Feng-ping |
| Tiedot |
| Puolue | DPP (2022–) |
| Muut puolueet | sitoutumaton (–2022) |
| Uskonto | katolilaisuus |
| Aiheesta muualla |
| www.genomics.sinica.edu.tw/index.php/tw/chen-chien-jen |
| [ Muokkaa Wikidatassa ]  |
| Infobox OK |

**Chen Chien-jen** (kiin.: 陳建仁; pinyin: *Chén Jiànrén*; Wade–Giles: *Ch'ên2 Chien4-jên2*, s. 6. kesäkuuta 1951) on taiwanilainen lääkäri, tutkija ja poliitikko, joka on toiminut useampaan otteeseen ministerinä sekä vuosina 2016–2020 maan varapresidenttinä. Tammikuun 2023 lopussa hän nousi Taiwanin pääministeriksi.

## Tausta ja yksityiselämä

Chen syntyi vuonna 1951 Qishanin kaupungissa (nyk. Kaohsiung). Hänen isänsä toimi silloisen Kaohsiungin piirikunnan raatimiehenä ja äiti lastentarhan johtajattarena. Perheessä oli Chenin lisäksi seitsemän muuta lasta.

Chen aloitti opintonsa Taiwanin kansallisessa yliopistossa, jossa hän opiskeli eläintiedettä valmistuen kandidaatiksi vuonna 1973. Tämän jälkeen hän vaihtoi alaa ja valmistui samasta yliopistosta maisteriksi vuonna 1977 pääaineenaan julkinen terveydenhuolto. Hän jatkoi opintojaan Johns Hopkinsin yliopistossa ja väitteli tohtoriksi epidemiologiasta ja ihmisen genetiikasta vuonna 1982.

Uskonnolliselta vakaumukseltaan Chen on katolilainen ja hän myös harjoittaa uskoaan. Chen on naimisissa Lo Feng-pingin kanssa. Parilla on kaksi tytärtä.

## Ura tutkijana

Chen on tutkijanurallaan tutkinut useampia sairauksia, kuten arseniikkimyrkytystä, hepatiittia ja maksasyöpää. Vuosina 1997–1999 Chen työskenteli kansallisessa tiedeneuvostossa biotieteiden osaston pääjohtajana. Vuonna 2002 hänet nimitettiin varaministeriksi tiedeneuvostossa vuoden ajaksi.

Academia Sinica nimitti Chenin arvostetuksi professoriksi vuonna 2006 erikoisalanaan genomiikka, mutta jätti paikkansa vuonna 2015. Hän palasi tähän virkaan vuonna 2020. Vuonna 2008 hänet nimitettiin johtavaksi professoriksi Kaohsiungin lääketieteelliseen yliopistoon ja vuotta myöhemmin vastaavaan virkaan Fu Jenin katolilaiseen yliopistoon. Hän jätti nämä virat myös vuonna 2015.

## Poliittinen ura

Vuonna 2003 Chen nimitettiin Taiwanin terveys- ja hyvinvointiministeriksi SARS-pandemian puhjettua. Vuonna 2005, Chenin virkakauden päätyttyä, hänen seuraajansa Hou Sheng-mao myönsi Chenille terveysministeriön palkinnon ja katsoi tämän ansioksi mm. Taiwanin terveysvakuutusjärjestelmän uudistamisen, johon kuului perhelääkärimalli.

Chen liittyi demokraattiseen edistyspuolueeseen (DPP) helmikuussa 2022, mitä ennen hän oli toiminut sitoutumattomana. Aikaisemmin Chen on sanonut, että välittää puolueesta ja sen menstyksestä, koska katsoo sen olevan avainasemassa Taiwanin demokratian suojelemisessa, huolimatta siitä, ettei ole itse puolueen jäsen.

### Varapresidenttinä

DPP:n presidenttiehdokas Tsai Ing-wen valitsi Chenin varapresidenttiehdokkaakseen marraskuussa 2015. Parivaljakko voitti vuoden 2016 presidentinvaalit Tsain saatua 56,12 % annetuista äänistä. Virkaan astuessaan Chenista tuli Taiwanin ensimmäinen katolilainen varapresidentti.

Maaliskuussa 2019 Chen ilmoitti, ettei pyri enää varapresidentiksi, vaikka Tsai aikoikin lähteä ehdolle. Tsai valitsi lopulta varapresidenttiehdokkaakseen entisen pääministerin William Lain.

### Pääministerinä

Taiwanin presidentti Tsai kierrätti ministereitä, kun DPP hävisi maan kuntavaalit marraskuussa 2022. Silloinen pääministeri Su Tseng-chang halusi erota saman tien, mutta Tsai sai tämän jäämään vielä muutamaksi kuukaudeksi. Presidentin kanslia ilmoitti 26. tammikuuta 2023, että se harkitsi Chenin nimittämistä seuraavaksi pääministeriksi. Chen ilmoitti olevansa käytettävissä ja sanoi, että puolueen tulisi olla yhtenäinen vuoden 2024 presidentinvaalien lähestyessä.

Chen esitteli hallituksensa 28. tammikuuta. Suurin osa edellisen hallituksen ministereistä säilytti paikkansa, mutta mm. varapääministeriksi nousi Taoyuanin pormestari Cheng Wen-tsang. Hallitus erosi 16. toukokuuta 2024, koska uuden presidentin William Lain oli tarkoitus astua virkaan 20. toukokuuta. Kyseessä on normaali käytäntö Taiwanissa, ja Chenin hallitus jatkaa toimitusministeristönä kunnes uusi hallitus on nimitetty.

## Kunnianosoituksia

* Sun Yat-senin ritarikunta (Taiwan, 2020)
* Suotuisten pilvien ritarikunta (Taiwan, 2024)
* Pyhän Haudan ritarikunta (Vatikaani, 2016)
* Pyhän Gregorius Suuren ritarikunta (Vatikaani, 2010)
* Ordre des Palmes académiques (Ranska, 2009)

Chen on myös Mongolian tiedeakatemian kunniajäsen sekä Yhdysvaltain kansallisen tiedeakatemian kansainvälinen jäsen.

## Lähteet